ส่วนที่ 1

ข้อมูลสรุป (Executive Summary)

บริษัท บางสะพานบาร์มิล จำกัด (มหาชน) เป็นผู้ผลิตเหล็กเส้นรายใหญ่รายหนึ่งของประเทศ
จดทะเบียนหุ้นสามัญของบริษัทในตลาดหลักทรัพย์แห่งประเทศไทยเมื่อวันที่ 28 มกราคม 2548
โดยมีทุนจดทะเบียนซึ่งชำระเต็มมูลค่าแล้วจำนวน 1,132.5 ล้านบาท
กระบวนการผลิตเหล็กเส้นของบริษัทเป็นแบบรีดร้อน (Hot-rolling) โดยใช้วัตถุดิบเหล็กแท่งเล็ก
(Billet) ที่นำเข้าจากต่างประเทศ มาเข้าเตาเพิ่มอุณหภูมิ (Reheating Furnace)
แล้วผ่านกระบวนการรีด (Rolling) เป็นเหล็กเส้นตามขนาดที่ต้องการ
และจึงใช้วิธีผึ่งเย็นโดยอากาศ (Air Cooling)
เพื่อลดอุณหภูมิก่อนจะเข้ามัดเพื่อจัดเก็บหรือขนส่งต่อไป ปัจจุบันมีกำลังการผลิตสูงสุด 720,000
ตัน/ปี โรงงานของบริษัทตั้งอยู่ที่อำเภอบางสะพาน จังหวัดประจวบคีรีขันธ์
ได้รับการส่งเสริมการลงทุนจากสำนักงานคณะกรรมการส่งเสริมการลงทุน
โดยยังคงได้รับสิทธิประโยชน์บางประการอยู่ในปัจจุบัน บริษัทได้รับการรับรองมาตรฐานด้านการผลิต
ISO9001:2000 และได้รับการรับรองมาตรฐานด้านการจัดการสิ่งแวดล้อม ISO14001:2004 ด้วย

นอกจากความได้เปรียบในเรื่องของทำเลที่ตั้งในบริเวณที่มีสาธารณูปโภครองรับกลุ่มธุรกิจเหล็ก
(Steel Industries Complex) และใกล้กับท่าเรือน้ำลึก
ซึ่งช่วยให้ประหยัดต้นทุนค่าขนส่งวัตถุดิบแล้ว
บริษัทยังได้เน้นการผลิตสินค้าให้ได้ครบทุกขนาดและทุกชั้นคุณภาพ
เพื่อสร้างความสามารถในการแข่งขันในอุตสาหกรรม
ในปีที่ผ่านมาบริษัทจำหน่ายสินค้าให้แก่ลูกค้าในประเทศทั้งหมดโดยเป็นการจำหน่ายสินค้าผ่านตัวแทนจำหน่าย
(ยี่ปั้ว) ทั้งในและนอกกรุงเทพฯ ที่มีความสัมพันธ์ที่ดีและมีความน่าเชื่อถือทางด้านการเงินเป็นหลัก
จึงสามารถขายสินค้าได้ครั้งละจำนวนมากและไม่มีปัญหาในการเรียกเก็บเงินจากลูกค้าแต่อย่างใด

บริษัทอยู่ในอุตสาหกรรมที่มีผลิตภัณฑ์และวัตถุดิบ (บิลเล็ต)
ที่จัดว่าเป็นสินค้าที่ไม่มีความแตกต่างกันในเรื่องของคุณภาพในสายตาของผู้ใช้ส่วนใหญ่ (สินค้า
Commodity) จึงมีความอ่อนไหวในเรื่องของราคาสูง
ดังนั้นบริษัทจึงมีความเสี่ยงจากการเปลี่ยนแปลงของระดับราคาเหล็กเส้นและวัตถุดิบเหล็กแท่งเล็ก
(Billet) ซึ่งมีการเคลื่อนไหวอยู่ตลอดเวลา
การจัดซื้อและการบริหารสินค้าคงคลังที่มีประสิทธิภาพจึงเป็นสิ่งสำคัญต่อความสามารถในการทำกำไรของกิจการ
นอกจากนี้บริษัทมีการนำเข้าวัตถุดิบจากต่างประเทศ
จึงต้องระมัดระวังเรื่องความเสี่ยงจากอัตราแลกเปลี่ยน
ซึ่งบริษัทมีวงเงินสัญญาซื้อขายเงินตราล่วงหน้ากับธนาคารพาณิชย์เป็นเครื่องมือในการป้องกันความเสี่ยงดังกล่าว

เศรษฐกิจไทยปี 2549 แม้จะได้รับผลกระทบจากปัจจัยลบหลายประการ ที่สำคัญได้แก่
ปัญหาทางการเมืองจนทำให้เกิดรัฐประหารในเดือนกันยายน ราคาน้ำมันโดยเฉลี่ยที่อยู่ในระดับสูง
และอัตราดอกเบี้ยที่ปรับตัวสูงขึ้น แต่เศรษฐกิจไทยก็ยังสามารถเติบโตได้ในร้อยละ 5
ซึ่งเพิ่มขึ้นจากปีก่อนเล็กน้อยที่ขยายตัวร้อยละ 4.5
ปัจจัยสำคัญที่ผลักดันให้มีการขยายตัวดังกล่าวมาจากภาคการส่งออกซึ่งขยายตัวร้อยละ 17.4
เพิ่มขึ้นจากปีก่อนที่ขยายตัวร้อยละ 15 ส่วนภาคการลงทุนซึ่งมีผลกระทบโดยตรงต่อธุรกิจของบริษัทนั้น
ปรากฏว่า มีการขยายตัวในอัตราที่ชะลอตัวลงมากจากร้อยละ 8.5 ในปี 2548 เป็นร้อยละ 1.3
ในปี 2549 ทั้งนี้ เนื่องจากความเชื่อมั่นทางธุรกิจที่ปรับตัวลดลง
การขยายตัวของภาคการลงทุนที่ลดลงในอัตราที่ค่อนข้างมากเช่นนี้
ส่งผลกระทบในเชิงลบต่อปริมาณความต้องการวัสดุก่อสร้างค่อนข้างมาก เช่น
ปริมาณการใช้ปูนซิเมนต์ นอกจากไม่มีการขยายเพิ่มขึ้น แต่กลับลดลงเล็กน้อยจาก 29 ล้านตันในปี
2548 ลดลงเป็น 28.5 ล้านตันในปี 2549 ส่วนปริมาณการใช้เหล็กเส้นนั้น
ตามข้อมูลของสถาบันเหล็กและเหล็กกล้าแห่งประเทศไทย
พบว่าปริมาณการใช้เหล็กทรงยาวในช่วงมกราคม – พฤศจิกายน 2549 ลดลงจากปีก่อนร้อยละ 9
ภาวะตลาดเหล็กเส้นที่ปริมาณความต้องการหดตัวลงดังกล่าว
ส่งผลกระทบต่อปริมาณขายของบริษัทค่อนข้างมาก โดยปริมาณขายได้ลดลงจาก 292,617 ตัน ในปี
2548 เป็น 215,270 ตัน ในปี 2549 หรือลดลงจากปีก่อนคิดเป็นร้อยละ 26.4

สำหรับผลการดำเนินงานของบริษัทปี 2549 นั้น บริษัทมียอดขายรวม 3,827 ล้านบาท
ลดลงจากปีก่อนร้อยละ 27.9 ซึ่งส่วนใหญ่เนื่องจากปริมาณขายที่ลดลงตามที่ได้กล่าวมาแล้ว
อย่างไรก็ตาม แม้ว่ายอดขายรวมของบริษัทจะลดลง
แต่ผลการดำเนินงานของบริษัทยังปรากฏมีกำไรสุทธิ 258.7 ล้านบาท
หรือคิดเป็นกำไรสุทธิต่อหุ้นเท่ากับ 0.23 บาท ทั้งนี้ เป็นผลจากปัจจัยบวกที่สำคัญหลายประการคือ
(1) บริษัทมีอัตรากำไรขั้นต้นต่อยอดขายที่ดีขึ้นโดยเพิ่มขึ้นจากร้อยละ 1.9 ในปี 2548 เป็นร้อยละ
9.0 ในปี 2549
ซึ่งส่วนใหญ่เนื่องจากต้นทุนวัตถุดิบหลักที่ลดลงจากการปรับลดราคาสินค้าคงเหลือตามราคาตลาดเมื่อสิ้นปี
2548 (2) จากการบริหารสินค้าคงเหลือและลูกหนี้การค้าอย่างมีประสิทธิภาพ
ทำให้ค่าใช้จ่ายดอกเบี้ยในปี 2549 มีจำนวนที่ลดลงเป็น 12.7 ล้านบาท
เปรียบเทียบกับค่าใช้จ่ายดอกเบี้ย 60.9 ล้านบาทในปี 2548 และ (3)
จากการติดตามอย่างใกล้ชิดและความระมัดระวังในการบริหารความเสี่ยงด้านอัตราแลกเปลี่ยน
ทำให้บริษัทมีกำไรจากอัตราแลกเปลี่ยนในปี 2549 เป็นเงิน 20.6 ล้านบาท
เปรียบเทียบกับขาดทุนจากอัตราแปลกเปลี่ยน 59 ล้านบาทในปี 2548
จากผลการดำเนินงานที่มีกำไรสุทธิและฐานะทางการเงินที่มั่นคงและมีสภาพคล่องที่ดี
คณะกรรมการบริษัทจึงมีมติเห็นควรเสนอต่อที่ประชุมใหญ่สามัญผู้ถือหุ้นในวันที่ 2 เมษายน 2550
เพื่ออนุมัติการจ่ายเงินปันผลในอัตราหุ้นละ 0.20 บาท ซึ่งคิดเป็นร้อยละ 87.5 ของกำไรสุทธิ
โดยบริษัทได้จ่ายเงินปันผลระหว่างกาลไปแล้วในอัตราหุ้นละ 0.10 บาท เมื่อวันที่ 4 กันยายน
2549
และหากที่ประชุมใหญ่สามัญผู้ถือหุ้นอนุมัติการจ่ายเงินปันผลตามที่คณะกรรมการบริษัทเสนอข้างต้น
ก็จะจ่ายเงินปันผลงวดสุดท้ายในอัตราหุ้นละ 0.10 บาท ในวันที่ 23 เมษายน 2550

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)